
הצעת חוק יום האחדות, התשפ"ג–2023
	מטרה
	1.
	מטרתו של חוק זה לקבוע את יום האחדות לציון הנתינה והערבות ההדדית בחברה הישראלית ובעם היהודי בתפוצות ולעורר את היוזמה האישית והלאומית לפעולות נוספות אשר יביאו לאחדות, מתוך אמונה בחשיבות קבלת האחר ובכוחם של עם וחברה מאוחדים ליצור בסיס איתן וראוי לדורות הבאים (בחוק זה – יום האחדות).

	יום האחדות
	2.
	(א)	יום האחדות יצוין מדי שנה ביום ט"ו בסיוון. 

	
	
	(ב)	יום האחדות יצוין –

	
	
	
	(1)	בדיון מיוחד בישיבת הממשלה;

	
	
	
	(2)	בדיון מיוחד במליאת הכנסת;

	
	
	
	(3)	במערכת החינוך, בצבא ההגנה לישראל, במשטרת ישראל, בכוחות הביטחון, בתנועות ובארגוני הנוער.

	פעולות נוספות           
	3.
	שר החינוך (בחוק זה – השר) רשאי לקבוע פעולות נוספות לציון יום האחדות, לרבות פעולות שיתקיימו בשיתוף פעולה עם גופים אזרחיים במדינת ישראל, הסוכנות היהודית לארץ ישראל, ההסתדרות הציונית העולמית והקרן הקיימת לישראל.

	הענקת  פרס ירושלים לאחדות בבית הנשיא
	4.
	(א)	ביום האחדות או במועד סמוך לו יעניק נשיא המדינה בטקס רשמי בבית הנשיא פרס כספי לזוכים שייבחרו על ידי ועדת פרס ירושלים לאחדות בשלוש קטגוריות – מקומית, ארצית, ובינלאומית (בחוק זה – פרס ירושלים לאחדות).

	
	
	(ב)	השר יקבע הוראות לעניין ועדת פרס ירושלים לאחדות לרבות בעניין הרכב הוועדה וסמכויותיה.

	
	
	(ג)	משרד החינוך יקצה את הסכומים לפרסים הכספיים לפי חוק זה במסגרת חלוקת פרסים על ידי המשרד, לפי כללים שהורה עליהם השר ויפורסמו כפי שיורה.

	ביצוע
	5.
	שר החינוך ממונה על ביצוע חוק זה.

	תחילה
	6.
	תחילתו של חוק זה שישים ימים ממועד פרסומו.


דברי הסבר
בהצעת חוק זו מוצע לקבוע את יום האחדות כיום ציון לאומי שיתקיים בכל שנה, ויצוין באמצעות פעולות מגוונות, הן בתחום החינוך והן בתחום התרבות. במרכזו של יום האחדות יתקיים טקס הענקת פרס ירושלים לאחדות ישראל בבית הנשיא בירושלים, במטרה להוקיר ולתמוך בעוסקים במלאכת האחדות, ולעודד יוזמות נוספות לקירוב, הכרות וחיבור בין הגוונים השונים והעשירים של החברה בישראל ובתפוצות.
יום האחדות נוסד בשנת 2014 על ידי ראש העיר ירושלים לשעבר, חה"כ ניר ברקת, בשיתוף עם משפחות שלושת הנערים איל יפרח, גיל-עד שער ונפתלי פרנקל הי"ד, שנחטפו ונרצחו בקיץ התשע"ד בידי מרצחים. יום זה מצוין מידי שנה ביום ט"ו בסיוון, יום חטיפתם ורציחתם של שלושת הנערים, במטרה להשיב את תחושת האחדות שעטפה את החברה הישראלית ואת יהדות התפוצות במהלך ח"י הימים שבהם עם שלם התפלל לשובם.
יום האחדות המתקיים מדי שנה מאז היווסדו, הוא יום שבו נקראים המוני אזרחים בארץ וכן יהודי התפוצות, לקדם את ערכי האחדות, הסובלנות והכרת האחר, וכן לשמור על לכידות החברה. ביום זה מתקיימות פעילויות ומיזמים שונים המוכיחים שעל אף השונות בינינו ניתן למצוא את המאחד ואת הטוב. במרכזו של יום זה נערך טקס רשמי בבית הנשיא שבו מוענק פרס ירושלים לאחדות ישראל לשלושה מיזמים המבטאים רוח זו בזירה המקומית, הארצית והבינלאומית. חוק זה נועד לשמר ולהבטיח את המשך ציונו של יום האחדות ולהנחילו גם לדורות הבאים.
ערך האחדות הוא ערך עליון בכינונה של חברה מתוקנת בכלל, ושל החברה הישראלית בפרט. אחדותה של החברה הישראלית היא מרכיב חשוב ביותר בביסוסה של מדינת ישראל כמדינה יהודית ודמוקרטית, שכן מאפייניה של החברה הישראלית כפסיפס אנושי מגוון וצבעוני המגיע מתרבויות שונות, מצריכים מאתנו שמירה הדוקה על שלמותה וחוסנה.
ערכי הרעות והאחדות הם סממנים בולטים המאפיינים את החברה הישראלית ובאים לידי ביטוי בעת שלום ואף יותר בעת צרה. לכן, קיים צורך ממשי בהכרה ביום האחדות כיום ממלכתי ובעיגונו בספר החוקים. 
מטרת הצעת חוק זו היא לקדם את ערכי קבלת האחר ואת מתן הביטוי למגוון התרבויות בחברה הישראלית, לצד הוקרתם של המיישמים את החזון הלכה למעשה, כל זאת מתוך מטרה להגביר את השיח החברתי המלכד. 
הצעת חוק זהות הונחו על שולחן הכנסת העשרים וארבע על ידי חבר הכנסת ניר ברקת וקבוצת חברי הכנסת (פ/2218/24), ועל שולחן הכנסת העשרים וחמש על ידי חבר הכנסת אברהם בצלאל (פ/1435/25). 
הצעת החוק זהה לפ/1435/25 ולפיכך לא נבדקה מחדש על ידי הלשכה המשפטית של הכנסת. 

